CELEX: 32010D0280
Language: ro
Date: 2010-05-12 00:00:00
Title: 2010/280/: Decizia Comisiei din 12 mai 2010 de modificare a Deciziei 2006/968/CE de punere în aplicare a Regulamentului (CE) nr. 21/2004 al Consiliului în ceea ce privește orientările și procedurile de identificare electronică a animalelor din speciile de ovine și caprine [notificată cu numărul C(2010) 3009]  (Text cu relevanță pentru SEE)

20.5.2010   
            
            
               RO
            
            
               Jurnalul Oficial al Uniunii Europene
            
            
               L 124/5
            
         DECIZIA COMISIEI
   din 12 mai 2010
   de modificare a Deciziei 2006/968/CE de punere în aplicare a Regulamentului (CE) nr. 21/2004 al Consiliului în ceea ce privește orientările și procedurile de identificare electronică a animalelor din speciile de ovine și caprine
   [notificată cu numărul C(2010) 3009]
   (Text cu relevanță pentru SEE)
   (2010/280/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 21/2004 al Consiliului din 17 decembrie 2003 de stabilire a unui sistem de identificare și de înregistrare a animalelor din speciile ovină și caprină și de modificare a Regulamentului (CE) nr. 1782/2003 și a Directivelor 92/102/CEE și 64/432/CEE (1), în special articolul 9 alineatul (1),
   întrucât:
   
               (1)
            
            
               Regulamentul (CE) nr. 21/2004 prevede că fiecare stat membru trebuie să instituie un sistem de identificare și de înregistrare a animalelor din speciile de ovine și caprine în conformitate cu dispozițiile respectivului regulament. În temeiul Regulamentului (CE) nr. 21/2004, animalele din speciile ovină și caprină sunt identificate printr-un prim și printr-un al doilea mijloc de identificare. Unul dintre mijloacele de identificare respective trebuie să fie un dispozitiv de identificare electronică, iar celălalt un dispozitiv de identificare vizibil.
            
         
               (2)
            
            
               Decizia 2006/968/CE a Comisiei (2) stabilește orientări și proceduri pentru aprobarea dispozitivelor de identificare și a cititoarelor necesare pentru identificarea electronică a animalelor din speciile de ovine și caprine, în temeiul Regulamentului (CE) nr. 21/2004. Respectiva decizie stabilește cerințele minime aplicabile anumitor teste de conformitate și de performanță efectuate pentru aprobarea respectivelor dispozitive destinate să garanteze faptul dispozitivele electronice în cauză sunt lizibile în ansamblul Uniunii și sunt conforme distanțelor minime de citire stabilite în Regulamentul (CE) nr. 21/2004.
            
         
               (3)
            
            
               Procedurile de testare respective au fost definite conform metodelor specificate în International Agreement on Recording Practices al Comitetului internațional pentru controlul performanțelor în creșterea animalelor (orientările ICAR). Orientările ICAR au fost dezvoltate și sunt înlocuite în prezent de standardele ISO 24631-1, 24631-2, 24631-3 și 24631-4. Din motive de transparență, se cuvine să se facă o trimitere directă la punctele corespunzătoare din standardele ISO.
            
         
               (4)
            
            
               De-a lungul vieții, este posibil ca animalele să fie deplasate și ținute, astfel, în exploatații diferite. Este necesar să se stabilească criterii minime de performanță aplicabile dispozitivelor de identificare electronice, pentru a se garanta faptul că respectivele dispozitive sunt lizibile în condițiile diferite din întreaga Uniune.
            
         
               (5)
            
            
               În scopul reducerii sarcinii administrative potențiale, ar trebui să fie clarificate cerințele referitoare la procedura de omologare a cititoarelor. Contrar dispozitivelor de identificare, pentru cititoare nu este necesar să se stabilească cerințe obligatorii la nivelul Uniunii. Cu toate acestea, statele membre ar trebui să aibă posibilitatea să stabilească criterii suplimentare, dacă este necesar, pentru a garanta funcționalitatea dispozitivelor de identificare electronice în condițiile geografice, climatice și administrative proprii.
            
         
               (6)
            
            
               Experiența practică dobândită în cadrul punerii în aplicare a Regulamentului (CE) nr. 21/2004 a dovedit că un număr mic de laboratoare este suficient pentru a efectua toate testele prevăzute de respectivul regulament. Prin urmare, nu este necesar să fie definită o procedură specifică pentru desemnarea laboratoarelor de testare naționale în toate statele membre. Este suficient ca testele să fie realizate în laboratoarele acreditate pentru testele respective, în conformitate cu standardul EN ISO/IEC 17025.
            
         
               (7)
            
            
               Prin urmare, Decizia 2006/968/CE ar trebui modificată în consecință.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Anexa la Decizia 2006/968/CE se modifică în conformitate cu anexa la prezenta decizie.
   Articolul 2
   Prezenta decizie se aplică de la 1 iulie 2010.
   Articolul 3
   Prezenta decizie se adresează statelor membre.
   
      Adoptată la Bruxelles, 12 mai 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 5, 9.1.2004, p. 8.
   
      (2)  JO L 401, 30.12.2006, p. 41.
   
      ANEXĂ
      Anexa la Decizia 2006/968/CE se modifică după cum urmează:
      
                  1.
               
               
                  în capitolul I, se elimină literele (f) și (g);
               
            
                  2.
               
               
                  capitolul II se modifică după cum urmează:
                  
                              (a)
                           
                           
                              punctele 1 și 2 se înlocuiesc cu următorul text:
                              
                                          „1.
                                       
                                       
                                          Autoritatea competentă aprobă numai utilizarea dispozitivelor de identificare care au obținut rezultate favorabile la testare, cu privire la:
                                          
                                                      (a)
                                                   
                                                   
                                                      conformitatea cu standardele ISO 11784 și 11785, în conformitate cu procedurile de testare specificate la punctul 7 din standardul ISO 24631-1; precum și
                                                   
                                                
                                                      (b)
                                                   
                                                   
                                                      realizarea performanțelor minime în materie de distanță de citire prevăzute la punctul 2, în conformitate cu procedurile specificate la punctul 7 din standardul ISO 24631-3.
                                                   
                                                
                                    
                                          2.
                                       
                                       
                                          Pentru atingerea distanțelor de citire prevăzute la litera (c) din secțiunea A.6 din anexa la Regulamentul (CE) nr. 21/2004, transponderul trebuie să îndeplinească următorii parametri:
                                          
                                                      (a)
                                                   
                                                   
                                                      transponderii care utilizează tehnologia HDX au o intensitate minimă de câmp magnetic de activare inferioară sau egală cu 1,2 A/m, măsurată în conformitate cu standardul ISO 24631-3, partea 7.6.5, «Intensitatea minimă de câmp magnetic de activare în mod HDX» și dezvoltă o amplitudine de modulare echivalentă cu 10 mV, măsurată în conformitate cu standardul ISO 24631-3, partea 7.6.7, «Amplitudinea de modulare în mod HDX», la o intensitate de câmp magnetic inferioară sau egală cu 1,2 A/m;
                                                   
                                                
                                                      (b)
                                                   
                                                   
                                                      transponderii care utilizează tehnologia FDX-B au o intensitate minimă de câmp magnetic de activare inferioară sau egală cu 1,2 A/m, măsurată în conformitate cu standardul ISO 24631-3, partea 7.6.4, «Intensitatea minimă de câmp magnetic de activare în mod FDX-B» și dezvoltă o amplitudine de modulare echivalentă cu 10 mV, măsurată în conformitate cu standardul ISO 24631-3, partea 7.6.6, «Amplitudinea de modulare în mod FDX-B», la o intensitate de câmp magnetic inferioară sau egală cu 1,2 A/m.”;
                                                   
                                                
                                    
                        
                              (b)
                           
                           
                              Se introduce următorul punct 6:
                              
                                          „6.
                                       
                                       
                                          Omologările acordate de către autoritatea competentă până la 30 iunie 2010 pentru dispozitivele de identificare testate în conformitate cu metodele de omologare pentru dispozitivele de identificare aplicabile până la acea dată rămân valabile.”;
                                       
                                    
                        
            
                  3.
               
               
                  capitolele III și IV se înlocuiesc cu textele următoare:
                  „CAPITOLUL III
                  
                     Cititoare
                  
                  Dacă este necesar pentru garantarea citirii corecte a dispozitivelor de identificare în condițiile geografice, climatice și/sau administrative locale din statele membre, autoritățile competente pot impune criterii de performanță specifice pentru cititoarele utilizate în anumite exploatații sau în anumite tipuri de exploatații. Condițiile administrative care justifică astfel de criterii de performanță specifice sunt susceptibile de a exista în exploatațiile confruntate cu un flux important de animale prevăzute cu dispozitive de identificare care utilizează tehnologia HDX sau FDX-B și/sau exploatații unde se solicită sincronizarea cititoarelor, în temeiul punctului 7.7.3 din standardul ISO 24631-2.
                  CAPITOLUL IV
                  
                     Laboratoarele și procedura de testare
                  
                  Testele specificate la punctele 1-4 din capitolul II se efectuează în laboratoare de testare care își desfășoară activitatea și sunt evaluate și acreditate pentru respectivele teste, în conformitate cu standardul EN ISO/IEC 17025, «Cerințe generale privind competența laboratoarelor de testare și de etalonare». Fabricanții de dispozitive de identificare care solicită testele pot alege în mod liber între laboratoarele de testare acreditate.”